اسلم آزاد

پروفیسر اسلم آزاد (پیدائش: 12 دسمبر 1948ء - وفات: 8 جون 2022ء ) بھارت سے تعلق رکھنے والے اردو زبان کے نامور شاعر، ادبی نقاد اور سیاست دان تھے۔ وہ 12 دسمبر 1948ء کو مولا نگر، ضلع سیتامڑھی، بہار میں پیدا ہوئے۔ والدین نے ابتدا میں عطاء اللہ محمد اسلم رکھا تھا مگر بعد میں اسے بدل کر اسلم آزاد کر دیا۔ ان کے والد کا نام محمد عباس تھا۔انھوں نے پوپری ہائی اسکول سے میٹرک کرنے کے بعد 1966ء میں ملت کالج دربھنگہ سے بی اے (اردو آنرز) اور 1969ء میں پٹنہ یونیورسٹی سے ایم اے (اردو) کا امتحان پاس کیا۔ 1974ء میں پی ایچ ڈی کیا۔ فروری 1975ء میں پٹنہ یونیورسٹی میں اردو کے لیکچرار مقرر ہو گئے۔ ترقی کی منازل طے کرتے ہوئے پروفیسر اور صدر شعبہ اردو کے عہدے تک پہنچے۔ ادب کے ساتھ ساتھ سیاست میں بھی سرگرم رہے۔ وہ 2006ء میں چھ برسوں کے لیے بہار قانون ساز کونسل کے ارکان نامزد کیے گئے۔ انھوں نے دو شادیاں کیں۔ ان کی دوسری بیوی فرزانہ خود بھی علم و ادب کا ذوق رکھتی ہیں اور نثرنگار ہیں۔ اسلم آزاد شاعر، ناقد اور افسانہ نگار تھے۔ شعر و شاعری کا شوق انھیں اوائل عمر ہی سے تھا۔اعجاز علی ارشد، بِہار کی بَہار (جلد دوم)،قومی کونسل برائے فروغ اردو زبان نئی دہلی، 2017ء، ص 25 ان کا پہلا شعری مجموعہ نشاطِ کرب (1968ء) طالب علمی کے دور ہی میں شائع ہوا تھا۔ ان کا دوسرا شعری مجموعہ مختلف کے نام سے شائع ہوا۔ ان کی پہلی تنقید کتاب اردو ناول آزادی کے بعد دسمبر 1981ء میں نکھار پبلی کیشن کے زیر اہتمام شائع ہوا۔ ان کا تحقیقی مقالہ ہے جو ترمیم و اضافہ کے ساتھ کتابی شکل میں شائع ہوا۔ ان کی دیگر کتابیں عزیز احمد بحیثیت ناول نگار، آنگن ایک تنقیدی جائزہ اور قرۃ العین حیدر بحیثیت ناول نگار (2003ء) بھی اردو فکشن کی تنقید سے متعلق ہیں۔بِہار کی بَہار (جلد دوم)، ص 26 پروفیسر اسلم آزاد 8 جون 2022ء کو کینسر کے مرض میں مبتلا ہو کر آل انڈیا انسٹی ٹیوٹ آف میڈیکل سائنسز (ایمس)، پٹنہ میں انتقال کر گئے۔

 حوالہ جات 

زمرہ:1948ء کی پیدائشیں
زمرہ:2022ء کی وفیات
زمرہ:بھارتی اردو شعرا
زمرہ:بیسویں صدی کے بھارتی شعرا
زمرہ:بھارت کے اردو مصنفین
زمرہ:بیسویں صدی کے بھارتی مرد مصنفین
زمرہ:بہار (بھارت) کے شعرا
زمرہ:بیسویں صدی کے بھارتی شعرا
زمرہ:بھارتی مرد شعرا
زمرہ:پٹنہ یونیورسٹی کے فضلا
زمرہ:بیسویں صدی کے بھارتی افسانہ نگار
زمرہ:بھارتی مرد مختصر افسانہ نگار
زمرہ:اردو تنقید نگار
زمرہ:ضلع سیتامڑھی کی شخصیات
زمرہ:جنتا دل (متحدہ) کے سیاست دان